b"\n_START_ARTICLE_\nKj\xc3\xb8benhavns Forst\xc3\xa6ders Sporveisselskab\n_START_PARAGRAPH_\nKj\xc3\xb8benhavns Forst\xc3\xa6ders Sporveisselskab (KFS) var et sporvejsselskab, der drev tre hestesporvognslinjer i K\xc3\xb8benhavn. Selskabet blev stiftet i 1872 og begyndte driften i 1873. Det blev fusioneret med fire andre selskaber til De kj\xc3\xb8benhavnske Sporveje i 1898.\n_START_SECTION_\nHistorie\n_START_PARAGRAPH_\nKj\xc3\xb8benhavns Forst\xc3\xa6ders Sporveiiselskab blev stiftet som et aktieselskab 14. august 1872, efter at vognmanden O.V. Bruun havde f\xc3\xa5et koncession p\xc3\xa5 at bygge og drive en sporvejslinje mellem Trianglen og Gammel Kongevej 5. august 1872. Linjen \xc3\xa5bnede for driften 12. april 1873. Til at begynde med k\xc3\xb8rtes der med ni sporvogne, der k\xc3\xb8rte hvert niende minut. Oprindeligt k\xc3\xb8rtes fra Trianglen ad Blegdamsvej, hvorfra der k\xc3\xb8rtes via L\xc3\xa6ss\xc3\xb8esgade, Sortedams Dossering og Baggesensgade til Bl\xc3\xa5g\xc3\xa5rdsgade. Herfra fortsattes via H.C. \xc3\x98rsteds Vej - Niels Ebbesens Vej og Vordroffsvej til Gammel Kongevej. 31. december 1873 forl\xc3\xa6ngedes den ad Vesterbrogade til Tivoli og i sommeren 1878 videre til den nuv\xc3\xa6rende R\xc3\xa5dhuspladsen. Indimellem blev linjen rettet ud i for\xc3\xa5ret 1875, s\xc3\xa5 k\xc3\xb8rslen via Sortedam Dossering blev erstattet af en mere direkte linjef\xc3\xb8ring via F\xc3\xa6lledvej._NEWLINE_7. oktober 1882 fik selskabet koncession p\xc3\xa5 Farimagsgadelinien, der \xc3\xa5bnede 22. juli 1883. Til at begynde med k\xc3\xb8rtes der med otte enetages vogne, der k\xc3\xb8rte hvert syvende minut. Fra starten k\xc3\xb8rtes fra Trianglen ad \xc3\x98ster Farimagsgade og N\xc3\xb8rre Farimagsgade til krydset med Gyldenl\xc3\xb8vesgade. Det var dog kun f\xc3\xb8rste etape, og allerede 10. august 1883 forl\xc3\xa6ngedes linjen ad Vester Farimagsgade til Klampenborgstationen p\xc3\xa5 K\xc3\xb8benhavns anden baneg\xc3\xa5rd. 1. oktober 1883 \xc3\xa5bnedes s\xc3\xa5 tredje og sidste etape ad Jernbanegade til R\xc3\xa5dhuspladsen._NEWLINE_Sammen med koncessionen p\xc3\xa5 Farimagsgadelinieb fik selskabet ogs\xc3\xa5 koncession p\xc3\xa5 sin tredje og sidste linje, N\xc3\xb8rregadelinien, der \xc3\xa5bnede 20. juli 1884. Til at begynde med k\xc3\xb8rtes der med fem enetages sporvogne hvert syvende minut. Oprindeligt k\xc3\xb8rtes fra S\xc3\xb8lvtorvet ad \xc3\x98ster Farimagsgade, Vendersgade og N\xc3\xb8rregade til Dyrk\xc3\xb8b ved siden af Vor Frue Kirke. 30. marts 1894 omlagdes linjen fra Dyrk\xc3\xb8b til en ny endestation p\xc3\xa5 Gammeltorv._NEWLINE_O.V. Bruun d\xc3\xb8de 23. juli 1884 og blev efterfulgt af Emil Lautrup, der tidligere havde v\xc3\xa6ret inspekt\xc3\xb8r p\xc3\xa5 Frederiks Hospital. I l\xc3\xb8bet af 1890'erne blev der anskaffet flere sporvogne til alle tre linjer. 1. august 1898 blev Kj\xc3\xb8benhavns Forst\xc3\xa6ders Sporveisselskab fusioneret med fire andre sporvejs- og hesteomnibusselskaber til De kj\xc3\xb8benhavnske Sporveje (DKS). Kj\xc3\xb8benhavns Forst\xc3\xa6ders Sporveisselskab var p\xc3\xa5 det tidspunkt det bedst drevne af de k\xc3\xb8benhavnske sporvejsselskaber og havde s\xc3\xa5 sent som i 1896 udbetalt ikke mindre end 16\xc2\xa0% i dividende. Ved fusionen blev aktion\xc3\xa6rerne tilbudt 650 kr. for hver 200 kr.-aktie eller en tilsvarende post aktier i det nye selskab til kurs pari. Emil Lautrup blev desuden direkt\xc3\xb8r i det nye selskab, en stilling han beholdt indtil sin d\xc3\xb8d i 1902._NEWLINE_Efter fusionen blev Farimagsgadelinien omstillet til elektrisk drift 10. september 1901. Blegdamsvejlinien fulgte 18. september 1901 og blev samtidig forl\xc3\xa6nget fra Trianglen til Strandboulevarden. 19. juli 1902 byttede Blegdamsvejlinien endestationer i syd med Enghavevejlinien, der k\xc3\xb8rte mellem Kapelvej og Enghavevej. Derefter kom Blegdamsvejlinien til at k\xc3\xb8re fra Trianglen til Enghave Remise, mens den tidligere Enghavevejlinien kom til at k\xc3\xb8re fra Kapelvej til R\xc3\xa5dhuspladsen. 27. november 1902 indf\xc3\xb8rtes der linjenumre, s\xc3\xa5 Blegdamsvejlinien blev til linje 3, Farimagsgadelinien til linje 4 og N\xc3\xb8rregadelinien til linje 11. Sidstn\xc3\xa6vnte blev ikke elektrificeret. I stedet blev den afkortes fra S\xc3\xb8lvgade til Vendersgade 24. april 1903 og nedlagt som K\xc3\xb8benhavns sidste hestesporvognslinje 14. juni 1915."